Пэньяроль Мантэвідэо

«**Пэньяро́ль**» () ― уругвайскі футбольны клюб з гораду Мантэвідэо, гуляе ў Прэм’ер Дывізіёне. Адзін з самых тытуляваных футбольных клюбаў краіны. Клюб быў закладзены 28 верасьня 1891 году ангельскімі інжынэрамі пад назовам «*Цэнтральны ўругвайскі чыгуначны крыкетны клюб*» (). Але зь цягам часу назоў клюбу зьмяніўся й стаў называцца як і раён, дзе клюб базаваўся ― «Пэньяроль», у гонар італьянцкага фэрмэра Пэдра Піньярола, які меў тут фазэнду. Колерамі клюбу былі абраны жоўты й чорны, як традыцыйныя для ангельскіх клюбаў, што маюць дачыненьне да чыгункі.

«Пэньяроль» на дадзены момант зьяўляецца рэкардсмэнам па колькасьці перамогаў у нацыянальным чэмпіянаце — 50, зь іх 38 былі набыты ў прафэсійную эпоху. Асацыяцыя футбола Ўругваю (АФУ) не прызнае тытул клюбу, які ён набыў у 1924 годзе ў рамках спаборніцтва, якое было арганізавана апазыцыйнай да АФУ Фэдэрацыяй уругвайскага футболу (ФУФ). Акрамя таго, АФУ не разглядае чэмпіянат 1926 году, як поўнасьцю афіцыйны. Такім чынам, з пункту гледжаньня АФУ ў «Пэньяролю» толькі 48 тытулаў, а з пункту гледжаньня самаго клюбу і клюбаў-удзельнікаў тых спаборніцтваў — 50.

Галоўным ворагам і антаганістам клюбу на працягу ўсёй гісторыі разьвіцьця ўругвайскага футболу зьяўляецца «Насьяналь». Гэты клюб не прызнае «Пэньяроль» у якасьці спадкаемцы чыгункавага клюбу й сьцьвярджае, што тытулаў у клюбу 43, а не 50.

На міжнароднай арэне «Пэньяроль» зьяўляецца найлепшым уругвайскім клюбам. Толькі аргентынскія «Індэпэнд’ентэ» й «Бока Хуніёрс» маюць больш перамогаў у Кубку Лібэртадорэс, чым уругвайскі клюб. Тройчы «Пэньяроль» перамагаў у неіснуючым на сёньня Міжкантынэнтальным кубку, прычым жоўта-чорныя першымі дамагліся гэтага паказчыка. Пазьней зь імі параўналіся яшчэ чатыры клюбы — аргентынскі «Бока Хуніёрс», уругвайскі «Насьяналь», італьянскі «Мілян» і гішпанскі «Рэал Мадрыд».

Чатырнаццаць гульцоў «Пэньяролю» станавіліся ў складзе зборнай Уругваю чэмпіёнамі сьвету. Аснову «Сэлестэ», якая перамагла на мундыялі ў 1950 годзе, складалі гульцы «Пэньяролю».

Шмат гадоў «Пэньяроль» утрымліваў першы радок у рэйтынгу КОНМЭБОЛ, і толькі ў 2007 годзе саступіў гэтую пазыцыю «Бока Хуніёрс». У верасьні 2009 году IFFHS аб’явіла пра тое, што яна прызнала «Пэньяроль» найлепшым клюбам XX стагодзьдзя ў Паўднёвай Амэрыцы. «Пэньяроль» з 531 балам апярэдзіў «Індэпэнд’ентэ» (426,5) й «Насьяналь» (414), але па агульным ліку саступіў гішпанскаму «Рэалу» (563,5).

## Дасягненьні
* **[[Уругвайскі Прэм’ер Дывізіён|Чэмпіён Уругваю]]: (52)**
** 1900, 1901, 1905, 1907, 1911, 1918, 1921, 1928, 1929, 1932
** 1935, 1936, 1937, 1938, 1944, 1945, 1949, 1951, 1953, 1954
** 1958, 1959, 1960, 1961, 1962, 1964, 1965, 1967, 1968, 1973
** 1974, 1975, 1978, 1979, 1981, 1982, 1985, 1986, 1993, 1994
** 1995, 1996, 1997, 1999, 2003, 2010, 2013, 2016, 2017, 2018
** 2021, 2024

* **Пераможцы [[Лігільля Уругваю|Лігільлі]]: (12)**
** 1974, 1975, 1977, 1978, 1980, 1984, 1985, 1986, 1988, 1994, 1997, 2004

* **Уладальнікі [[Супэркубак Уругваю па футболе|Супэркубка Ўругваю]]: (2)**
** 2018, 2022

* **Уладальнікі [[Кубак Лібэртадорэс|Кубка Лібэртадорэс]]: (5)**
** 1960, 1961, 1966, 1982, 1987

* **Уладальнікі [[Міжкантынэнтальны кубак|Міжкантынэнтальнага кубка]]: (3)**
** 1961, 1966, 1982

* **Уладальнікі [[Супэркубак міжкантынэнтальных чэмпіёнаў|Супэркубка міжкантынэнтальных чэмпіёнаў]]: 1969**

## Склад
: *Актуальны на 23 лютага 2026 году*

## Крыніцы

## Вонкавыя спасылкі
* Афіцыйны сайт
* Профіль на FIFA.com

Катэгорыя:Футбольныя клюбы, заснаваныя ў 1891 годзе
Катэгорыя:Спорт у Мантэвідэо
Катэгорыя:Футбольныя клюбы, якія ніколі не выляталі
Катэгорыя:Чыгуначныя футбольныя клюбы
Катэгорыя:Уругвайскія кібэрспартовыя каманды